'Ons rou, want ons is vrou' | Netwerk24
'Ons rou, want ons is vrou'
Deur Andrea van Rooi, Universiteit van Wes-Kaapland 09 September 2019 16:11
Andrea Van Rooi
Suid-Afrika, my hart is seer. My hart rou. Ek rou vir die Uyinene Mrwetyanas, die Jesse Hesse en die Leighandre Jegels.
Suid-Afrika, ons het seer. Baie seer. As student voel jy nêrens meer veilig nie. Nie in jou huis nie. Nie op kampus nie. Nie op skool nie. Wanneer is genoeg genoeg?
As jy jou familie en vriende groet, moet jy dit doen asof dit die laaste keer is. Want jy weet nooit of jy of hulle dit veilig tot by die huis sal terug maak nie.
Ek het die reg
Ek is kwaad, want ek wil die reg hê om te loop wanneer en waar ek wil. Om aan te trek wat ek wil. Om te praat met wie ek wil. Om nee te sê as ek wil.
Ek het die reg om my kind by die skool af te laai en myself nie te bekommer dat iemand haar uit die motor gaan gryp nie. Ek het die reg om ’n pakkie by die poskantoor te gaan haal en lewend terug te kom. Ek het die reg om ’n verhouding te beëindig en nie nog hoef te vrees vir my lewe nie.
Maar ek kan nie. My vrouwees voel soos ’n sonde. ’n Ewige las waarvoor ek nie gevra het nie.
In plaas van vier, rou ons
Vrouemaand was veronderstel om ’n viering van vrouwees te wees, maar in plaas daarvan moes ons rou. Rou, want ons is vrou.
Ek het die reg om ’n verhouding te beëindig en nie nog hoef te vrees vir my lewe nie.
Rou oor ons medevegters wat iewers in stukke opgekap lê. Rou oor hul laaste paar ure op aarde se angs en uiterse hartseer. Ons moet rou, want niemand kon hulle te hulp snel nie. Rou, want hulle het iewers alleen doodgegaan. Bang. Vol vrees. Rou, want niemand gee om oor ons nie. In plaas van my vrouwees vier, Suid-Afrika, moes ek daaroor rou.
LEES MEER: Is ek dalk volgende?
Wanneer is genoeg genoeg? Hoeveel lyke nog voor die president gaan sien dat daar ’n oorlog teen vroue en kinders in die land is? Hoeveel kinders en vroue moet eers nog wegraak?
My hart is seer, Suid-Afrika. Ek is in rou. My trane loop oor my wange en ek wonder hardop wanneer dit my beurt is.
Andréa van Rooi (20) studeer aan die Universiteit van Wes-Kaapland. Sy bly in Ceres in die Wes-Kaap.
Vroue staan met een voet in die graf